লুকে পুষ্পারাজের ছোঁয়া! মাফিয়া বেশে হাজির দেব

কলকাতা: গাল ভর্তি দাড়ি, মাথা ভর্তি কোঁকড়ানো চুল, চোখে সানগ্লাস, পরনে পুরনো দিনের বেলবস প্যান্ট, সাদার উপর প্রিন্টেড শার্ট, পায়ে সাধারণ জুতো- মাফিয়া বেশে এভাবেই হাজির হলেন সুপারস্টার দেব (Dev)। এইমুহূর্তে ‘খাদান’ (Khadaan) ছবির শুটিং-এ কাজে ব্যস্ত রয়েছেন অভিনেতা। আসানসোলে চলছে ছবির শুটিং। গত রবিবার আসানসোল পৌঁছন দেব ও ‘খাদান’ টিম ৷ সেখান থেকেই অনুরাগীদের ছবির লুকের এক ঝলক উপহার দিলেন দেব ৷

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-১৫)

লুক শেয়ার করে দেব লিখেছেন, ‘হ্যালো আসানসোল.. অবশেষে ‘খাদান’-এ। এই লেখার সঙ্গে যোগ করেছেন হ্যাশট্যাগ ‘খাদান’। আসানসোলের ‘খাদান’-এ দেবের লুক দেখে অবাক হয়েছেন প্রায় সকলেই। অনেকেই আবার পুষ্পারাজের সঙ্গে মিল খুঁজে পেয়েছে দেবের এই লুকের।

আরও পড়ুন:  টলিউডে একগুচ্ছ চমক, জেনে নিন আসছে কোন কোন সিনেমা

সুজিত রিনো দত্ত (Soojit Rino Dutta) পরিচালিত ‘খাদান’ (Khadaan) নিয়ে দুর্দান্ত উন্মাদনা অনুরাগীমহলে দেখা যাচ্ছে। ইতিমধ্যেই ছবিতে দেব (Dev) ও যিশু সেনগুপ্তের (Jisshu Sengupta) চরিত্রের লুকের মোশন ভিডিও সোশ্যাল মিডিয়ায় প্রকাশ্যে এসেছে। দেব এন্টারটেইনমেন্ট ভেঞ্চার্স (Dev Entertainment Ventures) এবং সুরিন্দর ফিল্মস (Surinder Films)-এর যৌথ প্রযোজনায় তৈরি হচ্ছে এই ছবি। ‘খাদান’ দেব ও যিশুর সঙ্গে গুরুত্বপূর্ণ চরিত্রে দেখা যাবে, অভিনেত্রী ইধিকা পল, বরখা বিশত, স্নেহা বোস, অনির্বাণ চক্রবর্তীকে।

জানা যাচ্ছে, খাদানে দেবকে দেখা যাবে দ্বৈত চরিত্রে। কয়লা খনি অঞ্চলের প্রেক্ষাপটে তৈরি ‘খাদান’-এ বাবা এবং ছেলে এই দুই চরিত্রেই অভিনয় করবেন দেব। সূত্রের খবর, অভিনেতার অল্প বয়সি চরিত্রের সঙ্গে দেখা যাবে ইধিকাকে। আর বয়স্ক চরিত্রটির বিপরীতে থাকছেন বলিউড অভিনেত্রী বরখা বিশত। খলনায়কের ভূমিকায় দেখা যাবে অনির্বাণকে।